सात खेलाडी अगाडि
सातौं सहकारी कप राष्ट्रिय रेटिङ बुद्धिचालमा मंगलबार तेस्रो चरणमा थापाथली चेस पार्कका १९३६ रेटेड राजन पुरीले शीर्ष वरीयता ( २१५९ रेटेड) रौतहटका एफएम रुपेश जयसवाललाई हराएका छन् । 
काठमाडौँ — सातौं सहकारी कप राष्ट्रिय रेटिङ बुद्धिचालमा मंगलबार तेस्रो चरणमा थापाथली चेस पार्कका १९३६ रेटेड राजन पुरीले शीर्ष वरीयता ( २१५९ रेटेड) रौतहटका एफएम रुपेश जयसवाललाई हराएका छन् । राजनले रुपेशलाई २५ औं चालमा खेल त्याग बाध्य पारे । राजनले नुवाकोटका अमजद आलम र रुपेशले आर वज्राचार्यलाई हराएका थिए ।राजनसँगै पूर्व राष्ट्रिय च्याम्पियन एवं गत वर्षका विजेता केशव श्रेष्ठले दीर्घराज जोशी र सुमन राईलाई हराए । अर्का दाबेदार ललितपुरका सजिन महर्जनले सुदीप तामाङ र भक्तपुरका विकास कुलुजुलाई पन्छाए । शतप्रतिशत जित निकाल्ने क्रममा तीन पटकका राष्ट्रिय च्याम्पियन बद्रीलाल नेपालीले ललितपुरका सुदर्शन प्रधान र सप्तरीका सिंदेश्वर दासलाई हराए । सीएम रिजेन्द्र राजभण्डारीले केशव मानन्धर र विक्रम चोकमीलाई पन्छाए । युवा खेलाडी सीएम मिलन लामाले राजन दाहाल र रत्न व्यन्जकारलाई माथ दिए । सात राष्ट्रिय खेलाडी ३ अंकसहित अग्रस्थानमा रहेका छन् ।दोस्रो स्थानमा मखन क्लबका सुजेन्द्रप्रसाद श्रेष्ठ, मकवानपुरका कृष्ण थापा, मनिष हमाल, क्षितिज भण्डारी, नवीन तण्डुकार, जनार्दन श्रेष्ठ र विजय जतिले २.५ अंक बटुलेका छन् । विजेताले मोटरसाइकल पुरस्कार जित्ने छन् ।